ai4bharat/Pralekha huggingface dataset:
खाण मंत्रालय
भारत आणि अमेरिका यांच्यामध्ये भूगर्भशास्त्राच्या क्षेत्रात सहकार्यासाठी केलेल्या सामंजस्य कराराला मंत्रिमंडळाची मंजुरी
पूर्व-हिमालय आणि लडाखचे पठार या भूभागाचे भूगर्भीय ज्ञान वृद्धींगत होणार
नवी दिल्ली, 18 ऑगस्ट 2021
भारतीय भूगर्भशास्त्रीय सर्वेक्षणविभाग , भारत सरकारचे खाणकाम मंत्रालय आणि अमेरिकेच्या फ्लोरिडा आंतरराष्ट्रीय विद्यापीठाच्या कला, विज्ञान आणि शिक्षण महाविद्यालयातील पृथ्वी आणि वातावरणीय विभागाच्या वतीने त्यांचे विश्वस्त मंडळ, यांच्यामध्ये भूगर्भशास्त्राच्या क्षेत्रातील सामंजस्य कराराला पंतप्रधान नरेंद्र मोदी यांच्या नेतृत्वाखालील मंत्रिमंडळाने मंजुरी दिली आहे.
या करारातील दोन्ही सहभागींनी मान्यता दिलेली अभ्यासाची क्षेत्रे पुढीलप्रमाणे :
-
- भारत - आशिया या भागातील भूभागांच्या परस्परावर आदळण्यातून निर्माण होणाऱ्या चुंबकीय परिणामांमुळे पूर्व हिमालयाच्या पर्वतराजीतील भूगर्भशास्त्रीय आणि भूशास्त्रीय वातावरणावर होणाऱ्या परिणामांचा अभ्यास व भूगर्भशास्त्रीय ज्ञान वृद्धींगत करणे.
- स्थानिक भूगर्भशास्त्रीय, भूरासायनिक, पेट्रोलॉजिकल आणि भूभाग एकमेकांवर आदळून निर्माण झालेल्या लडाख पठारासारख्या वैशिष्ट्यपूर्ण भागातील उत्क्रांतीशी संबंधित अनेक समस्थानिकांच्या अभ्यासाच्या क्षेत्रात सहकार्याने अभ्यासप्रकल्पांची उभारणी.
- तंत्रज्ञान आणि भू वैज्ञानिक माहितीची देवाणघेवाण
- दोन्ही बाजूंनी परस्पर सहमतीने ठरवलेली इतर क्षेत्रे
या सामंजस्य करारामुळे भारतीय भूगर्भशास्त्रीय सर्वेक्षण म्हणजेच जिऑलॉजिकल सर्व्हे ऑफ इंडिया  आणि फ्लोरिडा आंतरराष्ट्रीय विद्यापीठ यांना भूगर्भशास्त्राच्या क्षेत्रातील सहयोगासाठी संस्थात्मक व्यवस्था निर्माण होईल.
अधिक माहितीसाठी येथे पाहा.M.Chopade/V.Sahajrao/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 143
PIB Headquarters
पत्र सूचना कार्यालयाचे कोविड-19 संबंधित बातमीपत्र
नवी दिल्ली/मुंबई 25 ऑक्टोबर 2021
आरोग्य मंत्रालयाची कोविड-19 घडामोडींवरील माहिती
भारताने गेल्या 24 तासात 12,30,720 कोविड 19 प्रतिबंधक लसीच्या मात्रा, पात्र नागरिकांना दिल्या असून आज सकाळी 7 वाजेपर्यंत प्राप्त अहवालानुसार भारताने आतापर्यंत एकूण 102.27 कोटीपेक्षा जास्त  मात्रा दिल्या आहेत. एकूण 1,01,52,393सत्रांद्वारे मात्रा देण्यात आल्या आहेत.
गेल्या 24 तासात 18,762 रुग्ण कोरोना मुक्त झाले असून महामारीच्या सुरवातीपासून कोरोनाची लागण झालेल्यांपैकी एकूण 3,35,67,367 रुग्ण कोरोना मुक्त झाले आहेत.
कोरोनातून रुग्ण बरे होण्याचा दर 98.18% झाला आहे.हा दर मार्च 2020 पासूनचा सर्वोच्च आहे.
सलग 120 दिवसांपासून 50,000 पेक्षा कमी नव्या दैनंदिन रुग्णांची नोंद होत असून केंद्र आणि राज्य सरकार/ केंद्र शासित प्रदेश यांच्या समन्वित प्रयत्नांचा हा परिणाम आहे.
गेल्या 24 तासात 14,306 नव्या रुग्णांची नोंद झाली.
देशात उपचाराधीन रुग्णांची संख्या 2 लाखाच्या खाली कायम असून सध्याची 1,67,695 ही संख्या 239 दिवसातली सर्वात कमी संख्या आहे. उपचाराधीन रुग्ण, एकूण पॉझिटीव्ह रुग्णांच्या 0.49% आहेत.
चाचण्या करण्याच्या क्षमतेत वाढ सुरु असून देशात गेल्या 24 तासात 9,98,397 चाचण्या करण्यात आल्या. भारताने आतापर्यंत 60.07 कोटीहून अधिक  चाचण्या केल्या आहेत.
देशभरात चाचण्यांच्या क्षमतेत वाढ होत असताना साप्ताहिक पॉझीटीव्हिटी दर सध्या 1.24% असून गेले 31 दिवस 2% पेक्षा कमी आहे. दैनंदिन पॉझीटीव्हिटी दर 1.43% असून गेले 21 दिवस 2% पेक्षा कमी आणि 56 दिवस 3% पेक्षा कमी आहे.
इतर अपडेट्स:-
M.Chopade/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 112
आरोग्य आणि कुटुंब कल्याण मंत्रालय
दुर्मिळ आजार असलेल्या व्यक्तींसाठी राष्ट्रीय पोर्टल
नवी दिल्ली, 10 ऑगस्ट 2021
आरोग्य आणि कुटुंब कल्याण विभागाने राष्ट्रीय दुर्मिळ आजार धोरण 2021 नुसार दुर्मिळ आजार असलेल्या रुग्णांच्या उपचारासाठी निधी जमवण्यासाठी आणि स्वैच्छिक देणग्यांसाठी डिजिटल पोर्टल सुरू केले आहे. डिजिटल पोर्टल https://rarediseases.nhp.gov.in/ वर उपलब्ध आहे.
औषध निर्मिती विभागाने फार्मास्युटिकल्ससाठी उत्पादन संलग्न प्रोत्साहन योजनेची अंमलबजावणी सुरू केली आहे. दुर्मिळ आजारांवरील औषधांसह विविध उत्पादन श्रेणींच्या देशांतर्गत उत्पादनासाठी या योजनेअंतर्गत निवडलेल्या उत्पादकांना आर्थिक प्रोत्साहन दिले जाते. योजनेसाठी मार्गदर्शक तत्त्वे 'फार्मास्युटिकल्स विभागाच्या संकेतस्थळावर 'योजना' अंतर्गत उपलब्ध आहेत.
आरोग्य आणि कुटुंब कल्याण राज्यमंत्री भारती प्रविण पवार यांनी आज राज्यसभेत एका लेखी उत्तरात ही माहिती दिली.
S.Tupe/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 178
आरोग्य आणि कुटुंब कल्याण मंत्रालय
आयसीएमआरच्या हिस्ट्री टाईमलाईनचे डॉ हर्ष वर्धन यांच्या हस्ते अनावरण
लस वेब पोर्टल, कोविड-19 राष्ट्रीय क्लिनिकल रजिस्ट्री आणि मोबाईल स्ट्रोक युनिटचेही केले उद्घाटन
नवी दिल्ली, 28 सप्टेंबर 2020
केंद्रीय आरोग्य आणि कुटुंब कल्याण मंत्री डॉ हर्ष वर्धन यांनी आज भारतीय वैद्यक संशोधन परिषदेच्या मुख्यालयाला भेट दिली. आयसीएमआरची ऐतिहासिक कामगिरी दर्शवणाऱ्या टाईमलाईनचे त्यांनी अनावरण केले तसेच आयसीएमआरच्या मोबाईल स्ट्रोक युनिट आणि कोविड लस आणि क्लिनिकल रजिस्ट्री पोर्टलचेही त्यांनी उद्घाटन केले. आयसीएमआरचे महासंचालक डॉ बलराम भार्गव, आयसीएमआर-एनआयएन संचालक डॉ आर हेमलता आणि इतर वरिष्ठ अधिकारी आणि संशोधक यावेळी उपस्थित होते.
आयसीएमआरची 108 वर्षांची वाटचाल दर्शवणाऱ्या हिस्ट्री टाइम लाईनचे त्यांनी अनावरण केले, 1911 मध्ये इंडियन रिसर्च फंड असोसिएशन या नावाने ही परिषद ओळखली जात होती तेव्हापासूनची कामगिरी यात मांडण्यात आली आहे. रोग नियंत्रणासाठी आयसीएमआर आणि संस्थांचे कार्यक्रम आणि धोरण,प्रसूती आणि बाल आरोग्य, एच आय व्ही, कर्करोग, पोषण यासह इतर क्षेत्रातले आयसीएमआरचे अग्रगण्य कार्य यात आहे.
मोबाईल स्ट्रोक युनिटचेही त्यांनी उद्घाटन केले. हृदयरोग आणि उच्च रक्तदाबाने लोक ग्रस्त होत असल्याचे पाहणे क्लेशदायी आहे. वेळेवर उपचार केल्याने मृत्यूचे प्रमाण कमी राखता येऊ शकते. आसाममध्ये पक्षाघाताचे मोठे प्रमाण आणि त्यासाठीच्या सुविधांचा अभाव अशा परिस्थितीत हा उपक्रम या प्रदेशातल्या जनतेसाठी उपयुक्त ठरेल असा विश्वास त्यांनी व्यक्त केला.
लस पोर्टल आणि कोविड क्लिनिकल रजिस्ट्रीचेही त्यांनी उद्घाटन केले. लस विकसित करण्या संदर्भातल्या स्थितीच्या पारदर्शी माहितीच्या महत्वावर भर देताना, हे पोर्टल लस विकसित करण्यासंदर्भात, सध्या सुरु असलेल्या वैद्यकीय चाचण्या आणि देशात तसेच जागतिक स्तरावर यासंदर्भातली प्रगती याबाबत उपयुक्त आणि महत्वाची माहिती पुरवेल असे त्यांनी सांगितले.
कोविड काळात लस विकसित होण्यासंदर्भातल्या घडामोडीवर बारकाईने लक्ष ठेवण्यात येत आहे. अशा परिस्थितीत देशातल्या लस विकसित करण्याबाबतच्या स्थितीची माहिती दर्शवणे महत्वाचे ठरले आहे.
कोविडची संसर्ग साखळी रोखण्यासाठी जनतेने यासंदर्भातल्या मार्गदर्शक सूचनांचे पालन करण्याचे आवाहन त्यांनी केले.
M.Chopade/N.Chitale/ P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 130
संरक्षण मंत्रालय
तुशील - P1135.6 युद्धनौकेचा अनावरण सोहळा.
भारतीय नौदलातील 7व्या युद्ध नौकेचे 28 ऑक्टोबर 2021 रोजी यांतर शिपयार्ड, कॅलिनीनग्राड, रशिया येथे जलावतरण करण्यात आले. यावेळी भारताचे मॉस्कोतील राजदूत डी बाला वेंकटेश वर्मा तसेच रशियन सरकारमधील वरिष्ठ मान्यवर आणि भारतीय नौदलाचे अधिकारी उपस्थित होते. या कार्यक्रमात या युद्ध नौकेचे 'तुशील' असे डाल्टा विद्या वर्मा यांनी औपचारिक नामकरण केले. तुशील हा संस्कृत शब्द असून त्याचा अर्थ संरक्षक ढाल असा आहे.
भारत आणि रशिया यांच्यात झालेल्या करारानुसार प्रोजेक्ट 1135.6 प्रकारच्या दोन युद्ध नौकाची बांधणी रशियात तर दोन युद्ध नौकाची बांधणी भारतात गोवा शिपयार्ड लिमिटेड येथे होणार आहे. भारत आणि रशियामध्ये दोन युद्ध नौका बांधणीसाठीचा करार 18 ऑक्टोबर रोजी करण्यात आला.
युद्धाच्या तीनही प्रकारात - हवा, जमीन आणि जल - यासाठी भारताच्या विशेष गरजा लक्षात घेऊन या युद्ध नौकांची बांधणी होत आहे. भारत आणि रशियाच्या अत्याधुनिक शस्त्र आणि सेन्सर्सचा शक्तिशाली मिलाप यामुळे या युद्ध नौका समुद्राच्या किनाऱ्यावर तसेच खोल समुद्रात वापरता येतील. या नौका स्वतंत्रपणे तसेच नौसेनेच्या कृतीदलाचा भाग म्हणून देखील वापरल्या जाऊ शकतात. या नौकांमध्ये "विनाशिक तंत्रज्ञान" असल्याने त्या रडारच्या टप्प्यात येत नाहीत तसेच त्यांचा पाण्याखाली होणारा आवाज देखील कमी होतो. या नौकांवर मुखत्वे भारतातून पुरविण्यात आलेली, जमिनीवरून जमिनीवर मारा करणारी क्षेपणास्त्रे, सोनार व्यवस्था, जमीनीवर लक्ष ठेवण्यासाठी टेहळणी रडार, दळणवळण कक्ष आणि ASW व्यवस्था आहेत. त्याबरोबरच रशियन बनावटीची जमिनीवरून हवेत मारा करणारी क्षेपणास्त्रे आणि बंदूकीचे स्टँड बसविले आहेत.
यांतर शिपयार्ड, कॅलिनीनग्राडचे महासंचालक इल्या समारीन, यांनी आपल्या भाषणात युद्ध नौका बांधणीच्या किचकट प्रकल्पांना भेडसावणाऱ्या समस्यांचा उहापोह केला. जागतिक महामारीची आव्हाने असतांनाही जहाजांची निर्मिती सातत्याने सुरु राहिली. भारत सरकारने जहाज बांधणी प्रकल्प योग्य वेळेत अंमलबजावणी करण्यासाठी दिलेल्या पाठींब्याबद्दल, त्यांनी सरकारचे आभार मानले. भारताचे रशियातील राजदूत, बाला व्यंकटेश वर्मा यांनी यावेळी भारत आणि रशिया यांच्यातील लष्करी तंत्रज्ञान सहकार्याच्या दीर्घ परंपरेचे आवर्जून स्मरण केले.कोविड-19 ची आव्हाने असतांनाही, हे जहाज , करारातील निश्चित वेळेनुसार, पूर्ण व्हावे, यांसाठी ‘यांतर शिपयार्डाने’ घेतलेल्या परिश्रमांचाही त्यांनी उल्लेख केला.
पंतप्रधान कार्यालय
क्रिकेट सामन्याच्या संस्कृत भाषेतील समालोचनाचे पंतप्रधानांनी केले कौतुक
नवी दिल्ली, 4 ऑक्टोबर 2022
क्रिकेट सामन्याचे संस्कृत भाषेतून समालोचन करण्याच्या नागरिकांच्या प्रयत्नांचे, पंतप्रधान नरेंद्र मोदी यांनी कौतुक केले आहे. यापूर्वी काशीमध्ये असाच प्रयत्न करण्यात आला होता, याबद्दल मन की बातमध्ये उल्लेख केलेल्या चित्रफितीचा भाग त्यांनी शेअर केला आहे.
एका नागरिकाने केलेल्या ट्विटचा दाखला देत पंतप्रधानांनी ट्विट केले,
“हे पाहून आनंद झाला... हा प्रयत्न करणाऱ्यांचे अभिनंदन.
गेल्या वर्षी #मनकीबात कार्यक्रमात, काशीमध्ये झालेल्या अशाच एका प्रयत्नाचा उल्लेख मी केला होता. ते देखील शेअर करतो आहे.M.Pange/S.Chavan/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
संरक्षण मंत्रालय
पश्चिमी कमांड नौदलाकडून नौकानयन स्पर्धेचे आयोजन
मुंबई विभागाने पटकावली सर्वाधिक पदके
मुंबई, 27 सप्टेंबर 2021
मुंबईतील भारतीय नौदल वॉटरमॅनशिप प्रशिक्षण केंद्रात 23 ते 26 सप्टेंबर 2021 या कालावधीत नौदलाच्या पश्चिमी कमांडच्या जवानांसाठी यावर्षीच्या नौकानयन स्पर्धेचे आयोजन करण्यात आले होते. पश्चिमी नौदल कमांडच्या अंतर्गत असणाऱ्या सात संघांतील 59 जवानांनी या स्पर्धेत भाग घेतला.
लेसर , लेसर , लेसर , एन्टरप्राईझ, बिक-नोव्हा, 29-एर आणि जे 24 या सात प्रकारच्या श्रेणीतील बोटींच्या नौकानयन स्पर्धा घेण्यात आल्या. संघभावना बळकट करण्यासाठी आणि सहभागाची कक्षा अधिक रुंदावण्यासाठी एन्टरप्राईझ प्रकारातील सांघिक स्पर्धा आणि जे 24 प्रकारातील मॅच रेसिंग स्पर्धा यावर्षी पुन्हा सुरु करण्यात आल्या.
कमांड नौकानयन प्रशिक्षण आणि यॉटिंग समन्वयक कोमोडोर गगन कौशल यांनी 26 सप्टेंबर 2021 रोजी झालेल्या समारोप समारंभात विजेत्यांना पदके प्रदान केली.
या स्पर्धेत मुंबई विभाग संघ एकूण पारितोषिक विजेता संघ ठरला तर फ्लीट बी संघ दुसऱ्या स्थानी होता.S.Thakur/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 113
संरक्षण मंत्रालय
संरक्षण सचिव डॉ.अजय कुमार यांनी 2022 च्या प्रजासत्ताक दिन सोहोळ्यासाठीच्या संकेतस्थळाचे केले उद्घाटन
नवी दिल्ली, 4 ऑक्टोबर 2021
महत्त्वाचे मुद्दे:
- प्रजासत्ताक दिन साजरा करण्यासाठी देशभरात आयोजित होणाऱ्या विविध कार्यक्रमांचे प्रदर्शन करण्यासाठी हे संकेतस्थळ उपयुक्त
- प्रजासत्ताक दिनाच्या सोहोळ्याबद्दल माहिती देणारा हा एकमेव अधिकृत स्त्रोत असेल.
स्वातंत्र्य प्राप्तीचा अमृतमहोत्सव अर्थात भारताला स्वातंत्र्य मिळून 75 वर्षे पूर्ण होत असताना, 2022 सालच्या प्रजासत्ताक दिनाच्या सोहोळ्याचे प्रदर्शन करण्यासाठी संरक्षण मंत्रालयाने www.indianrdc.mod.gov.in. हे नवे संकेतस्थळ सुरु केले आहे. संरक्षण सचिव डॉ.अजय कुमार यांनी आज 04 ऑक्टोबर 2021 रोजी नवी दिल्ली येथे संपूर्ण जगातील भारतीयांना एकमेकांशी जोडून भारताचा प्रजासत्ताक दिन साजरा करण्यासाठीचा मंच म्हणून या संकेतस्थळाची औपचारिक सुरुवात केली.
याप्रसंगी बोलताना डॉ.अजय कुमार म्हणाले की प्रजासत्ताक दिन सोहोळ्याशी संबंधित विविध उपक्रम देशभरात हाती घेतले जात आहेत आणि या उपक्रमांना एकत्रितपणे दर्शविण्यासाठी हे संकेतस्थळ खूप उपयुक्त ठरणार आहे. उदाहरणार्थ, राष्ट्रीय छात्र सेनेच्या प्रजासत्ताक दिन शिबिरासाठीची निवड प्रक्रिया यापूर्वीच सर्व विभागांमध्ये सुरु झाली आहे आणि त्यात लाखो युवक सहभागी होत आहेत. या नव्या संकेतस्थळावर यासंदर्भातील सर्व घडामोडींबद्दल माहिती उपलब्ध असेल. “प्रजासत्ताक दिन शिबिराची पूर्वतयारी हा मुळातच एक उत्सव आहे. नव्या संकेतस्थळाच्या माध्यमातून आपण या सर्व उत्सवांची माहिती सर्वांसाठी उपलब्ध करून देणार आहोत,” असे डॉ. अजय कुमार म्हणाले.
हे संकेतस्थळ म्हणजे प्रजासत्ताक दिन सोहोळ्याशी संबंधित सर्व प्रकारच्या माहितीचा एकमेव अधिकृत स्त्रोत असेल. संकेतस्थळामध्ये आरडीसी रेडियो, दालन, परस्पर संवादी फिल्टर्स, ई-पुस्तक, भारतीय स्वातंत्र्य चळवळीबाबत लेख असलेला ब्लॉग, युद्धे आणि युद्धस्मारकांची माहिती इत्यादी उपलब्ध असेल. तसेच, या संकेतस्थळावर प्रजासत्ताक दिन सोहोळ्यातील दर मिनिटाचे कार्यक्रम, मार्गाचा नकाशा, पार्किंगबद्दलचे तपशील, आरएसव्हीपी, संरक्षण मंत्रालयाच्या विविध विभागांनी हाती घेतलेल्या अतिरिक्त उपक्रमांचे तपशील, कार्यक्रमाचे थेट प्रसारण इत्यादीबद्दल सर्व माहिती उपलब्ध असेल.S.Tupe/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 284
रसायन आणि खते मंत्रालय
केंद्रीय मंत्री डॉ. मनसुख मांडविया यांनी मुंबईत आरसीएफ ट्रॉम्बे युनिट येथे ‘नॅनो युरिया प्रकल्प’ आणि ‘फॉस्फेट समृद्ध सेंद्रिय खत -शीतला’ प्रकल्पाची पायाभरणी केली
नॅनो युरिया हे एक क्रांतिकारी उत्पादन आहे जे युरियाचा वापर 50 टक्क्यांपर्यंत कमी करून मातीचा कस जपण्यात मदत करेल
केंद्रीय मंत्री डॉ. मनसुख मांडविया यांनी आज मुंबईतील राष्ट्रीय केमिकल्स अँड फर्टिलायझर्स ट्रॉम्बे युनिट येथे ‘नॅनो युरिया प्रकल्प’ आणि ‘फॉस्फेट समृद्ध सेंद्रिय खत -शीतला’ प्रकल्पाची पायाभरणी केली. यावेळी आरोग्य आणि कुटुंब कल्याण राज्यमंत्री डॉ. भारती प्रवीण पवार देखील उपस्थित होत्या.
केंद्रीय मंत्री डॉ.मनसुख मांडविया आणि डॉ.भारती प्रवीण पवार यांनी छत्रपती शिवाजी महाराज आणि भारतरत्न डॉ.बाबासाहेब आंबेडकर यांना पुष्पांजली अर्पण करून दौऱ्याचा प्रारंभ केला.
सुविधांचे उद्घाटन करताना केंद्रीय मंत्री डॉ. मनसुख मांडविया म्हणाले की, प्रस्तावित नॅनो-युरिया संयंत्राचा अंदाजे प्रकल्प खर्च 150 कोटी रुपये आहे. ते म्हणाले की , ‘आरसीएफ मधील प्रस्तावित संयंत्राची क्षमता दररोज 1.5 लाख बाटल्या  आहे आणि शेतकऱ्यांची भविष्यातील मागणी पूर्ण करू शकेल. हा प्रकल्प एका वर्षात कार्यान्वित होईल. प्रकल्प कार्यान्वित झाल्यानंतर, आरसीएफ द्वारे उत्पादित नॅनो-युरिया एका वर्षात 20 लाख मेट्रिक टन पारंपरिक युरियाचे स्थान घेईल , असेही ते म्हणाले.
नॅनो-युरिया प्रकल्पाचा उद्देश सर्वांसाठी अन्न सुरक्षा सुनिश्चित करताना भावी पिढ्यांसाठी पर्यावरण सुरक्षित ठेवणे हा आहे. नॅनो युरिया हे एक क्रांतिकारी उत्पादन आहे जे युरियाचा वापर 50 टक्क्यांपर्यंत कमी करून मातीचा कस जपण्यात मदत करेल. हा प्रकल्प मेसर्स आयएफएफसीओने विकसित केलेल्या तंत्रज्ञानावर आधारित आहे.
केंद्रीय मंत्री डॉ. मनसुख मांडवीय यांनी कृषी क्षेत्रात पारंपरिक खतांना पर्याय म्हणून नॅनो खताचा वापर करण्याची भूमिका मांडली. ते म्हणाले की, पारंपरिक युरियाचा माती आणि पिकांवर विपरित परिणाम होतो, त्यामुळे शेतकरी आजकाल मातीला अनुकूल असणाऱ्या नॅनो खतांचा वापर करण्यास प्राधान्य देतात.
जेव्हा द्रवरूप नॅनो युरियाची पानांवर फवारणी केली जाते तेव्हा ते वनस्पतींद्वारे अधिक प्रभावीपणे शोषले जाते ज्यामुळे पारंपरिक यूरियाच्या बाबतीत गळून निघून जाणे आणि/किंवा पाणी धरून ठेवण्याच्या प्रवृत्ती मुळे होणारे नुकसान टाळले जाते.
केंद्रीय मंत्री डॉ. मांडविया पुढे म्हणाले की, येथे कार्यान्वित होणारे फॉस्फरस अधिक प्रमाणात असलेले जैविक खत  तयार करणारे खतांचे युनिट असुरक्षित खतांचा वापर कमी करण्यास मदत करेल. प्रस्तावित फॉस्फेट रिच ऑरगॅनिक खत - शीतला प्लांटची क्षमता 6,000 MTPA असण्याचा अंदाज आहे.
शीतला प्रोम हे रॉक फॉस्फेटच्या सह-कंपोस्टिंगद्वारे तयार केले जाते आणि रासायनिक खतांच्या तुलनेत वनस्पतींना मातीतून फॉस्फरस मिळवण्याचा एक कार्यक्षम मार्ग आहे. हे उत्पादन सेंद्रिय शेतीसाठी पोषक तत्वांचा एक योग्य स्त्रोत आहे आणि मातीचे भौतिक, रासायनिक आणि जैविक गुणधर्म सुधारते आणि पीक उत्पादन वाढवते. शीतला जमिनीतील फायदेशीर सूक्ष्मजीवांची क्रियाशीलता वाढवते आणि बुरशी तयार होण्यास मदत करते.
यावेळी केंद्रीय मंत्र्यांनी आरसीएफने विकसित केलेल्या शहरी बागकामाच्या ‘फ्लोरोला- गार्डनिंग किट’ चे देखील प्रकाशन केले.
आर्थिक व्यवहार विषयक मंत्रिमंडळ समिती
केंद्रीय सार्वजनिक क्षेत्रातील उपक्रमातील महारत्न एनटीपीसी ग्रीन एनर्जी लिमिटेडमध्ये  विहित मर्यादेच्या बाहेर गुंतवणूक करण्यासाठी प्रदान केलेल्या अधिकारांच्या मार्गदर्शक तत्वांच्या कक्षेतून एनटीपीसी लिमिटेडला सूट देण्यास केंद्रीय मंत्रिमंडळाची मंजुरी
एनटीपीसी लिमिटेडला 60 गिगावॉट नवीकरणीय ऊर्जा क्षमता प्रकल्पाची उभारणी करण्यासाठी एनआरईएल आणि तिच्या इतर संयुक्त प्रकल्पांमध्ये/ उपकंपन्यांमध्ये मध्ये एनजीईएलला गुंतवणूक करण्याला देखील मंजुरी
पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या आर्थिक व्यवहारविषयक समितीने आज केंद्रीय सार्वजनिक क्षेत्रातील उपक्रम महारत्न सीपीएसईला एनटीपीसी ग्रीन एनर्जी लिमिटेड या एनटीपीसी लिमिटेडच्या उपकंपनीमध्ये विहित मर्यादेच्या बाहेर गुंतवणूक करण्यासाठी प्रदान केलेल्या अधिकारांच्या मार्गदर्शक तत्वांच्या कक्षेतून एनटीपीसी लिमिटेडला सूट देण्यास मंजुरी दिली. केंद्रीय मंत्रिमंडळाच्या आर्थिक व्यवहारविषयक समितीने एनटीपीसीचे 60 गिगावॉट नवीकरणीय ऊर्जा निर्मितीचे उद्दिष्ट साध्य करण्यासाठी,
एनटीपीसी नवीकरणीय उर्जा मर्यादित आणि तिचे संयुक्त उपक्रम/ अनुदानित प्रकल्पांमध्ये गुंतवणुकीसाठी असलेल्या कमाल मर्यादेतूनही एनजीईएलला सूट दिली आहे, जी 5000 कोटी ते 7500 कोटी रुपयांपर्यंतच्या मौद्रिक मर्यादेपलीकडे, तिच्या निव्वळ मूल्याच्या कमाल 15 टक्यापर्यंत राहील.
कॉप-26च्या वचनबद्धतेला अनुसरून भारत अल्प कार्बन उत्सर्जनाच्या मार्गावर वाटचाल करत आहे तर आपली विकासाची उद्दिष्टे साध्य करत आहे. 2030 पर्यंत बिगर जीवाश्म इंधनाद्वारे 500 गिगावॉट स्थापित ऊर्जाक्षमतेचे देशाचे लक्ष्य आहे. एक केंद्रीय सार्वजनिक उपक्रम आणि देशातील आघाडीची ऊर्जा उत्पादक म्हणून एनटीपीसीने नवीकरणीय ऊर्जा क्षेत्रातील गुंतवणुकीद्वारे 2032 पर्यंत 60 गिगावॉट ऊर्जानिर्मितीचे उद्दिष्ट निर्धारित केले आहे ज्यामुळे देशाला ही उद्दिष्टे साध्य करण्यासाठी आणि 2070 पर्यंत शून्य उत्सर्जनाचे उद्दिष्ट साध्य करण्यासाठी मदत होणार आहे. सरकारने अलीकडेच कॉप26 शिखर परिषदेत हवामान बदल प्रतिबंधासंदर्भात नेट झिरोच्या दिशेने जाहीर केलेल्या पंचामृत या उपक्रमाला अनुसरून हे वाढीव लक्ष्य निर्धारित केले आहे.
एनटीपीसीच्या ऊर्जा प्रवासात एक आघाडीचा उपक्रम बनण्याचे एनजीईएलचे उद्दिष्ट आहे आणि सध्या 2861 मेगावॉट क्षमतेचे 15 नवीकरणीय ऊर्जा प्रकल्प तिच्या ताब्यात आहेत. हे प्रकल्प सध्या कार्यरत असून व्यावसायिक परिचालनाच्या कालावधीच्या जवळ येत आहेत. एनआरईएल या उपकंपनीच्या माध्यमातून आपल्या नवीकरणीय ऊर्जा निर्मितीच्या क्षमतेचा विस्तार करण्यासाठी ती सज्ज असून स्पर्धात्मक बोली आणि हरित ऊर्जा क्षेत्रातल्या विविध संधींची चाचपणी केली जात आहे. एनटीपीसीला मिळालेल्या सवलतीमुळे भारताची जागतिक पातळीवरील हरित अर्थव्यवस्था अशी प्रतिमा निर्माण होण्यामध्ये मदत होणार आहे. यामुळे भारताच्या ऊर्जा निर्मितीमध्ये विविधता येईल आणि कोळसा आयातीच्या खर्चात कपात होऊन पारंपरिक ऊर्जा स्रोतांवरील भारताचे अवलंबित्व देखील कमी होणार आहे. त्याबरोबरच देशाच्या प्रत्येक कोपऱ्यात 24x7 वीजपुरवठा सुनिश्चित करता येणार आहे.
त्याबरोबरच अशा प्रकल्पांच्या उभारणीच्या सुरुवातीच्या त्याचबरोबर परिचालन आणि व्यवस्थापनाच्या टप्प्यात स्थानिकांसाठी प्रत्यक्ष आणि अप्रत्यक्ष रोजगाराच्या संधी देखील निर्माण होणार आहेत.
संरक्षण मंत्रालय
नौदल कमांडर परिषदेची  सांगता
(नवी दिल्ली, 2 नोव्हेंबर 2018
या वर्षातल्या द्वैवार्षिक कमांडर परिषदेची आज सांगता झाली. देशाच्या सागरी सुरक्षा कायम राखण्यात केलेल्या कामगिरीबद्दल संरक्षण मंत्री निर्मला सितारामण यांनी भारतीय नौदलातल्या सर्व कर्मचाऱ्यांचे अभिनंदन केले आहे.
सररकारच्या ‘मेक इन इंडिया’ उपक्रमाला स्वदेशीकरण आणि स्वावलंबनाच्या माध्यमातून भारतीय नौदलाच्या देत असलेल्या पाठिंब्याचेही त्यांनी कौतुक केले. सरकारच्या ‘डिजिटल इंडिया’ उपक्रमात ‘डिजिटल नेव्ही’ सत्यात उतरवण्यासाठी भारतीय नौदलाने हाती घेतलेल्या उपक्रमांबाबत सितारामण यांनी समाधान व्यक्त केले. या विभागातील सर्वांसाठी सुरक्षा आणि वृद्धी अर्थात एसएजीएआर या पंतप्रधा नरेंद्र मोदी यांच्या दृष्टीकोनाला अनुसरून या भागातल्या इतर देशांच्या नौदलांना सहाय्य करण्यासाठी नौदल करत असलेल्या राजनैतिक प्रयत्नांचाही त्यांनी गौरवपूर्ण उल्लेख केला.
केरळमधल्या महापुरात 17 हजार जणांची सुटका करण्यात नौदलाने बजावलेल्या कार्याचेही त्यांनी कौतुक केले. देशवासियांसाठी सरकारच्या काळात तारणहार ठरणाऱ्या नौदल कर्मचाऱ्यांच्या नि:स्वार्थी कार्यामुळे भारतीय नौदलाच्या शिरपेचात आणखी एक मानाचा तुरा खोवला गेल्याचे त्या म्हणाल्या.
नौदल प्रमुख ॲडमिरल सुनील लांबा यांनीही विविध महत्वपूर्ण विषयांवर मार्गदर्शन केले.
B.Gokhale/J.Patankar/P.Kor
पंतप्रधान कार्यालय
पंतप्रधानांनी जनतेला भाऊबीजेच्या दिल्या शुभेच्छा
पंतप्रधान नरेंद्र मोदी यांनी जनतेला भाऊबीजेच्या शुभेच्छा दिल्या आहेत.
आपल्या ट्विट संदेशात पंतप्रधान म्हणाले;
"भाऊ-बहिणीच्या अपार स्नेह आणि अतूट विश्वासाचे प्रतीक असलेल्या भाऊबीजेच्या आपल्या सर्वांना खूप खूप शुभेच्छा"
उपराष्ट्रपती कार्यालय
अटलबिहारी वाजपेयी यांच्या पुण्यतिथीनिमित्त उपराष्ट्रपतींनी त्यांना वाहिली आदरांजली
नवी दिल्ली, 16 ऑगस्ट 2023
भारताचे उपराष्ट्रपती जगदीप धनखड यांनी आज 'सदैव अटल' या समाधीस्थळाला भेट देऊन माजी पंतप्रधान अटलबिहारी वाजपेयी यांना त्यांच्या पुण्यतिथीनिमित्त आदरांजली वाहिली.
दिवंगत नेत्याच्या स्मृतीप्रित्यर्थ झालेल्या प्रार्थना सभेला राष्ट्रपती श्रीमती द्रौपदी मुर्मू आणि पंतप्रधान नरेंद्र मोदी यांच्यासोबत उपराष्ट्रपती उपस्थित होते.
ट्वीट संदेशात उपराष्ट्रपती म्हणाले:
पूज्य अटलजींच्या पुण्यतिथीनिमित्त त्यांना विनम्र अभिवादन. त्यांचे दूरदर्शी नेतृत्व, विचारवैभव आणि सुशासनावर केंद्रित केलेले लक्ष याद्वारे त्यांनी भारताच्या प्रगतीला महत्त्वाच्या काळात आकार दिला. त्यांचा वारसा आजही आपल्या सर्वांना प्रेरणा देत आहे.
माननीय उपराष्ट्रपती जगदीप धनखड यांनी माजी पंतप्रधान अटलबिहारी वाजपेयीजी यांच्या स्मरणार्थ आयोजित केलेल्या प्रार्थना सभेला उपस्थित राहून आज 'सदैव अटल' येथील समाधीस्थळी पुष्पांजली अर्पण केली.S.Thakur/S.Patgaonkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 41
कृषी मंत्रालय
‘जागतिक डाळी दिवसा’निमित्त रोम येथे आयोजित आंतरराष्ट्रीय कार्यक्रमात केंद्रीय कृषीमंत्री नरेंद्र सिंह तोमर यांचे दूरदृश्य प्रणालीद्वारे भाषण
वर्ष 2019-20 मध्ये भारतात, जगाच्या 23.62% टक्के डाळींचे उत्पादन- तोमर यांची माहिती
भारताच्या अन्न सुरक्षा अभियान आणि इतर योजनांमध्ये प्रमुख पिक म्हणून कायम डाळींचा समावेश असेल- तोमर
नवी दिल्ली, 13 फेब्रुवारी 2021
भारत हा जगातील डाळींचा सर्वात मोठा उत्पादक आणि ग्राहकही असून आता भारताने डाळींच्या उत्पादनात जवळपास स्वयंपूर्णता साध्य केली आहे, असे प्रतिपादन, केंद्रीय कृषी आणि शेतकरी कल्याण मंत्री नरेंद्र सिंह तोमर यांनी केले. गेल्या पाच-सहा वर्षात, भारतातील डाळींच्या उत्पादनात लक्षणीय वाढ झाली असून ते 140 लाख टनांपासून ते 240 लाख टनांपर्यंत वाढ झाली आहे, अशी माहिती त्यांनी दिली.जागतिक डाळी दिवसा’निमित्त रोम येथे आयोजित आंतरराष्ट्रीय कार्यक्रमात त्यांनी दूरदृश्य प्रणालीद्वारे भाषण केले.
2019-20 या वर्षात भारताने 23.15 दशलक्ष टन डाळींचे उत्पादन केले, जे जागतिक उत्पादनाच्या 23.62% टक्के आहे, असेही ते म्हणाले.
डाळींच्या महत्वाविषयी बोलतांना त्यांनी सांगितले की डाळी अत्यंत पोषक असून त्यांच्यात प्रथिनांचे प्रमाण भरपूर असते, त्यामुळेच एक अन्नघटक म्हणून तो महत्वाचा आहे. विशेषत: भारतासारख्या देशात, जिथे शाकाहारी लोकांचे प्रमाण अधिक आहे, तिथे आहारात डाळींना विशेष महत्व आहे. डाळींन कमी पाणी लागते आणि ती कोरडवाहू जमिनीवर देखील पिकू शकते.
डाळींची मागणी आणि पुरवठा यातील, तफावत भरुन काढण्यासाठी केंद्र सरकर डाळींचे उत्पादन वाढवण्यासाठी राबवत असलेल्या उपक्रमांची माहिती त्यांनी दिली. “आमच्या राष्ट्रीय अन्न सुरक्षा अभियान आणि इतर योजनांमध्ये डाळींचा एक प्रमुख अन्नघटक म्हणून कायम समावेश केला जाईल. भातपिक घेतल्यानंतरच्या जमिनीवर डाळींचे पिक घेऊन आणि नवनव्या तंत्रज्ञानाचा वापर करुन तसेच आवश्यक तो कृषी खर्च करुन डाळींचे उत्पादन वाढवण्यात आले आहे.” असे त्यांनी सांगितले.
कृषी उपक्रमांविषयी बोलतांना त्यांनी सांगितले की भारतात 86 टक्के छोटे आणि अल्पभूधारक शेतकरी आहेत. शेतकरी उत्पादक संघटना स्थापन करुन अशा शेतकऱ्यांना सर्वतोपरी सहाय्य केले जात आहे. केंद्र सरकार देशभरात 10,000 नव्या शेतकरी उत्पादक संघटना स्थापन करत असून त्यासाठी येत्या पाच वर्षात 6,850 कोटी रुपये खर्च केले जाणार आहेत. या संघटनांमुळे, शेतकऱ्यांना बियाणे उत्पादन, खरेदी यात मदत होईल तसेच उत्तम तंत्रज्ञान उपलब्ध होईल.
भारतीय कृषी संशोधन परिषदेने केलेल्या कामांचे कौतुक करतांनाच त्यांनी सांगितले की त्यांच्या संशोधन आणि विकास कार्यांमुळे डाळींचे उत्पादन वाढण्यास मोठी मदत मिळाली आहे. डाळींच्या पिकांच्या संशोधनाला नवी दिशा मिळाली असून डाळींच्या नव्या संकरित वाणांवर अभूतपूर्व संशोधन करण्यात आले आहे. गेल्या पाच वर्षात,डाळींच्या 100 सुधारित आणि उत्तम पिक देणाऱ्या जाती विकसित करण्यात आल्या आहेत, असे त्यांनी सांगितले.
डाळींचे महत्व सांगतांना तोमर म्हणाले की भारतात, राष्ट्रीय पोषाहार योजनेअंतर्गत 1.25 कोटी आंगणवाड्यांमध्ये डाळींचे वाटप केले जाते. टाळेबंदीच्या काळातही, केंद्र सरकारने 80 कोटी गरिबांना मोफत चणाडाळींचा पुरवठा केला. कोविडच्या अडचणी असतांनाही भारत आज अन्नधान्याच्या उत्पादनांचा जागतिक निर्यातदार/पुरवठादार झाला आहे, असेही त्यांनी सांगितले.
संयुक्त राष्ट्रांच्या सनदेनुसार 2016 पासून जागतिक डाळी दिवस साजरा केला जातो.
या कार्यक्रमाला, संयुक्त राष्ट्रसंघाच्या सरचिटणीस डॉ अग्नेस कलिबाता आणि इतर मान्यवर उपस्थित होते.Jaydevi PS/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 168